Ruussaar jäi oma kommentaaris väga napisõnaliseks, kuid kinnitas Delfile, et info tema koondamisest vastab tõele ja põhjused olevat tema sõnul majanduslikud.

Postimehes töötamist jätkab Ruussaar veel kuu aega, edasistest plaanidest on tema sõnul vara rääkida.

Postimehe peatoimetajat Peeter Helmet ja vastutavat väljaandjat Merili Nikkolot pole õnnestunud seni tabada. Helme telefon ei vasta ja Nikkolo telefon oli kolmanda proovimise ajaks välja lülitatud.

Ainar Ruussaar on töötanud aastatel 1991–1995 uudisteagentuuri BNS toimetajana, 1995–1996 Sõnumilehe peatoimetajana, 1996–2003 BNS-i Baltimaade ülduudisteosakonna peatoimetajana, 2003–2005 ETV programmidirektori ja 2006–2007 juhatuse esimehena, 2007–2014 BNS-i vastutava peatoimetajana ning 2014–2017 Eesti Rahvusringhäälingu juhatuse liikmena.